ຜູ້ນຳຄົນໃໝ່ ຂອງ ກຸ່ມທາລິບານ ກ່າວວ່າ ສົງຄາມສັກສິດ ຍັງຈະດຳເນີນຕໍ່ໄປ 
ກຸ່ມທາ​ລິ​ບານ​ ​ເຜີ​ຍ​ແຜ່ຄຳຖະແຫຼງ ຂອງ​ຜູ້ນຳ​ຄົນໃໝ່ Mullah Akhtar Mansoor ທີ່​​ແນໃສ່ ເພື່ອໃຫ້ການ​ຄຳ້ປະກັນວ່າ ສົງຄາມສັກສິດຂອງກຸ່ມ ຍັງຈະ​ດຳ​ເນີນ​ຢູ່​ຕໍ່​ໄປ.
ກຸ່ມທາລິບານ ໄດ້ນຳອອກເຜີຍແຜ່ ຄຳຖະແຫຼງຂອງຜູ້ນຳຄົນ ໃໝ່ Mullah Akhtar Mansoor ທີ່ມີຈຸດປະສົງແນໃສ່ເພື່ອ ໃຫ້ການຄຳ້ປະກັນ ແກ່ບັນດາຜູ້ນຳທາລິບານ ຜູ້ອະວຸໂສ ນັກ ສອນສາສະໜາ ແລະນັກປາດ ວ່າ ການເຮັດ ສົງຄາມສັກສິດ ຂອງກຸ່ມ Taliban ຈະດຳເນີນຢູ່ຕໍ່ໄປ ຈົນກວ່າວ່າ ລະບົບປົກ ຄອງແບບອິສລາມ ໄດ້ມີການສ້າງຕັ້ງຢູ່ໃນອັຟກາສິນຖານ ລາວກ່າວວ່າ ການຕັດສິນໃຈທັງໝົດແມ່ນຈະປະຕິບັດຕາມ ກົດໝາຍອິສລາມ ບໍ່ ວ່າຈະເປັນການເຮັດສົງຄາມ ຫລືການ ເຈລະຈາສັນຕິພາບ ແລະແນະນຳໃຫ້ບັນດາຜູ້ຕິດຕາມ ບໍ່ໃຫ້ ພາກັນເຊື່ອຂ່າວຊ່າລື ທີ່ກຳລັງແຜ່ຂະຫຍາຍ ກ່ຽວກັບການ ໂຈມຕີຂອງທາລິບານ ໃນຕອນເຊົ້າວັນເສົາມື້ນີ້ ກຸ່ມທາລິບານ ໄດ້ປະຕິເສດຕໍ່ລາຍງານການເສຍຊີວິດຂອງທ້າວ Jalaluddin Haqqani ຜູ້ກໍ່ຕັ້ງຕາໜ່າງ Haqqani ໃນວັນສຸກວານນີ້ ກຸ່ມທາລິບານ ປະກາດວ່າ ລູກຊາຍຂອງທ້າວ Jalaluddin Haqqani ທ້າວ Sirajuddin Haqqani ໄດ້ຖືກແຕ່ງຕັ້ງ ໃຫ້ເປັນນຶ່ງ ໃນສອງຜູ້ຮອງ ຂອງ Mullah Mansoor ຜູ້ນຳຄົນໃໝ່ ຂອງກຸ່ມຫົວຮຸນແຮງດັ່ງກ່າວ ໃນຖະແຫລງການເປັນພາສາ Poshto ທີ່ສົ່ງມາຫາ ວີໂອເອ ແລະສື່ມວນຊົນຕ່າງໆໃນວັນ ເສົາມື້ນີ້ ໂຄສົກກຸ່ມທາລິບານ ທ້າວ Zabihullah Mujahid ກ່າວວ່າ ທ້າວ Jalaluddin Haqqani ໄດ້ເຈັບປ່ວຍ ແຕ່ບັດນີ້ໄດ້ຫາຍດີແລ້ວ ທ້າວ Mansoor ເຂົ້າກຳຕຳແໜ່ງ ແທນ Mullah Mohammed Omar ຜູ້ກໍ່ຕັ້ງກຸ່ມທາລິ ບານ ທີ່ການຕາຍຂອງລາວ ໄດ້ຮັບການຢັ້ງຢືນ ໂດຍກຸ່ມທາລິບານ ເຖິງແມ່ນວ່າ ວັນເວລາ ໃນການຕາຍຂອງລາວ ຍັງບໍ່ເປັນທີ່ແຈ້ງຂາວ ກຸ່ມ Fidai Mahaz ທີ່ແຍກໂຕອອກຈາກ ກຸ່ມທາລິບານ ຊຶ່ງເປັນຜູ້ເປີດເຜີຍ ຂ່າວເທຶ່ອທຳ ອິດກ່ຽວກັບການຕາຍຂອງ Mullah Omar ຫວ່າງສອງສາມມື້ທີ່ຜ່ານມາ ກ່າວອ້າງໃນວັນ ເສົາມື້ນີ້ວ່າ ຜູ້ນຳທີ່ກໍ່ຕັ້ງກຸ່ມທາລິບານ ຄວາມຈິງແລ້ວໄດ້ຖືກຢາເບືອ ກຸ່ມທາລິບານ ຍັງບໍ່ທັນໃຫ້ຄວາມເຫັນໃດໆ ກ່ຽວກັບການກ່າວອ້າງດັ່ງກ່າວ